ตลาดหุ้นเอเชียลดลงเช้านี้ เหตุผิดหวังตัวเลขจ้างงานสหรัฐ
ตลาดหุ้นเอเชียลดลงเช้านี้ เหตุผิดหวังตัวเลขจ้างงานสหรัฐ
6 มิ.ย. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ หลังสหรัฐเผยตัวเลขจ้างงานเดือนพ.ค.ที่เพิ่มขึ้นน้อยกว่าคาดการณ์ ก่อให้เกิดความกังวลเกี่ยวกับแนวโน้มการขยายตัวของเศรษฐกิจสหรัฐ ขณะเดียวกันตลาดหุ้นญี่ปุ่นก็ได้รับแรงกดดันจากเงินเยนที่แข็งค่า
โดยดัชนี MSCI Asia Pacific ลดลง 0.5% แตะที่ 129.12 จุด เมื่อเวลาประมาณ 9.05 น.ตามเวลาโตเกียว  ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,373.32 จุด ลดลง 268.91 จุด, ดัชนี SSE Composite ตลาดหุ้นจีนเปิดวันนี้ที่ 2,940.99 จุด เพิ่มขึ้น 2.31 จุด, ดัชนี HSI ตลาดหุ้นฮ่องกงเปิดวันนี้ที่ 20,971.13 จุด เพิ่มขึ้น 23.89 จุด, ดัชนี TAIEX ตลาดหุ้นไต้หวันเปิดวันนี้ที่ 8,605.15 จุด เพิ่มขึ้น 13.58 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,819.07 จุด เพิ่มขึ้น 9.84 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,633.38 จุด ลดลง 3.08 จุด ส่วนตลาดหุ้นเกาหลีใต้ปิดทำการวันนี้ เนื่องในวันรำลึกถึงวีรชนแห่งชาติ 
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 38,000 ตำแหน่งในเดือนพ.ค. ซึ่งเป็นระดับต่ำสุดนับตั้งแต่เดือนก.ย. 2553 ขณะที่อัตราการว่างงานลดลง 0.3% สู่ระดับ 4.7% หลังจากอยู่ที่ 5.0% ในเดือนเม.ย. 
โดยนักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 162,000 ตำแหน่งในเดือนพ.ค. และอัตราการว่างงานจะลดลงสู่ระดับ 4.9% รายงานตัวเลขจ้างงานล่าสุดนี้ทำให้กระแสคาดการณ์ที่ว่าเฟดจะขึ้นดอกเบี้ยอย่างน้อย 2 ครั้งในปีนี้นั้นอ่อนแรงลง และนักวิเคราะห์มองว่ามีความเป็นไปได้สูงที่เฟดจะยังไม่ขึ้นดอกเบี้ยในเดือนมิ.ย.นี้ตามที่มีการคาดการณ์กันไว้